קדושת לוי פרשת תצוה

שמות פרשת תצוה

ל:א - וְעָשִׂיתָ מִזְבֵּחַ מִקְטַר **קְטֹרֶת** עֲצֵי שִׁטִּים תַּעֲשֶׂה אֹתוֹ

במדבר פרשת קרח פרק טז

זֹאת עֲשׂוּ קְחוּ־לָכֶם מַחְתּוֹת קֹרַח וְכָל־עֲדָתוֹ

וּתְנוּ בָהֵן אֵשׁ וְשִׂימוּ עֲלֵיהֶן **קְטֹרֶת** לִפְנֵי יְקֹוָק מָחָר וְהָיָה הָאִישׁ אֲשֶׁר־יִבְחַר יְקֹוָק הוּא הַקָּדוֹשׁ רַב־לָכֶם בְּנֵי לֵוִי

תלמוד בבלי מסכת כריתות דף ו עמוד ב

א"ר חנא בר בזנא א"ר שמעון חסידא: כל תענית שאין בה מפושעי ישראל אינה תענית, שהרי חלבנה ריחה רע, ומנאה הכתוב עם סממני קטרת

אבות פרק א

הלל אומר הוי מתלמידיו של אהרן אוהב שלום ורודף שלום אוהב את הבריות ומקרבן לתורה

תוספות יום טוב מסכת אבות פרק א

אוהב את הבריות - לפי שהם בריותיו של הקב"ה לפיכך ראוי שתאהבם וגם שתהיה האהבה מזה הפנים ולא מפנים אחרים כגון מפני הנאה המגיע לך מהם. וקרוב לזה פירש במדרש שמואל

קדושת לוי שמות פרשת תצוה

ועשית מזבח מקטר קטורת (ל, א). מקשה הרמב"ן ז"ל, למה כתב מעשה מזבח כאן, הלא בפרשת תרומה שם מקומה. והנראה, כי כאן צוה הקב"ה לעשות את אהרן כהן גדול, ולעשות לו בגדי קודש בגדי כהונה, ושמא חס ושלום יהיה קטרוג על זה, כאשר היה בסוף מחלוקת קרח על כהונה של אהרן, לכך צוה הקב"ה אחר שנמשך אהרן בכהונה, לעשות מזבח מקטר קטורת, ועל ידי הקטורת הוברר כי זה הציווי מהקב"ה שאהרן יהיה כהן גדול, כאשר היה באמת בסוף מחלוקת קרח בקטורת (עי' במדבר טז, טז - יח). וקל להבין